Yoʻlovchi bojxona deklaratsiyasini toʻldirish va rasmiylashtirish tartibi toʻgʻrisidagi yoʻriqnomaga oʻzgartirishlar va qoʻshimcha kiritish haqida
(resolution, 2016-10-10)

Oʻzbekiston Respublikasining Bojxona kodeksi, Oʻzbekiston Respublikasi “Davlat bojxona xizmati toʻgʻrisida”gi Qonunining 6-moddasi va Oʻzbekiston Respublikasi Prezidentining 2015-yil 24-avgustdagi PF-4747-son “Tovarlar (ishlar, xizmatlar) eksportini kengaytirishga oid qoʻshimcha chora-tadbirlar toʻgʻrisida”gi Farmoniga asosan Oʻzbekiston Respublikasi Davlat bojxona qoʻmitasi qaror qiladi: 1. Oʻzbekiston Respublikasi Davlat bojxona qoʻmitasining 2014-yil 4-iyuldagi 01-02/12-13-son qarori (roʻyxat raqami 2606, 2014-yil 5-avgust) (Oʻzbekiston Respublikasi qonun hujjatlari toʻplami, 2014-y., 32-son, 411-modda) bilan tasdiqlangan Yoʻlovchi bojxona deklaratsiyasini toʻldirish va rasmiylashtirish tartibi toʻgʻrisidagi yoʻriqnomaga ilovaga muvofiq oʻzgartirishlar va qoʻshimcha kiritilsin. 2. Mazkur qaror rasmiy eʼlon qilingan kundan eʼtiboran kuchga kiradi. 1. 2-band quyidagi tahrirda bayon etilsin: “2. Deklaratsiya: jismoniy shaxslarning notijorat maqsadlardagi, qiymati va miqdori qonun hujjatlarida belgilangan bojsiz olib kirish normalaridan va aksiz soligʻi solinmaydigan tovarlarni olib kirish normalaridan oshadigan tovarlarga; jismoniy shaxsning yashash joyi oʻzgarganda (avvalgi yashash joyidan hisobdan chiqarilganligi toʻgʻrisida qayd mavjud boʻlgan holda) uning shaxsiy mol-mulki boʻlgan tovarlarga, bundan avtotransport vositalari mustasno; Oʻzbekiston Respublikasi Bojxona kodeksining 158 va 160-moddalarida koʻrsatilgan hollarda, jismoniy shaxslarning notijorat maqsadlardagi transport vositalariga; Oʻzbekiston Respublikasi milliy valyutasi va valyuta boyliklariga; qonun hujjatlariga muvofiq tegishli taqiqlar va (yoki) cheklovlar belgilangan tovarlarga toʻldiriladi.”. 2. Quyidagi mazmundagi 31-band bilan toʻldirilsin: “31. Deklaratsiya bojxona organlarida rasmiylashtirilgan yildan keyingi yildan eʼtiboran uch yil davomida saqlanadi.”. 3. 4-banddagi “qimmatbaho buyumlar” degan soʻzlar “har qanday koʻrinishdagi va holatdagi qimmatbaho metallar va qimmatbaho toshlardan yasalgan buyumlar (bundan buyon matnda qimmatbaho buyumlar deb yuritiladi)” degan soʻzlar bilan almashtirsin. 4. Ilovaning Yoʻlovchi bojxona deklaratsiyasi namunasining eslatma qismida: a) 2-bandning “b” kichik bandi quyidagi tahrirda bayon etilsin: “b) don (bugʻdoy, suli, arpa, guruch, makkajoʻxori, grechixa); non-bulka mahsulotlari (oʻzi ishlab chiqargan, xamirdan tayyorlangan qandolat mahsulotlari, pirojniylar, pechenyelar, suxari, qovurilgan burda non va shunga oʻxshash qovurilgan mahsulotlardan tashqari); un, yormalar; uy hayvonlari, parrandalar; goʻsht va isteʼmolbop goʻshtli qoʻshimcha mahsulotlar, uy parrandasining istemolbop mahsulotlari (tovuq panjalaridan tashqari); shakar; oʻsimlik yogʻlari; teri xomashyosi (nostandart terilar ham), teri-moʻyna, shu jumladan qorakoʻl terisi (nostandart terilar ham) xomashyosi; rangli metall parchalari va chiqindilari; chuvatish imkoni boʻlgan pilla, xom ipak (eshilmagani), ipak chiqindilari (shu jumladan chuvatish imkoni boʻlmagan pilla, pilla ipi chiqindilari va yumshatilgan chiqindilari); polietilentereftalat (PET) chiqitlari, qiyqindilari va skrap (qirindi)lari, shuningdek, qonun hujjatlarida belgilangan roʻyxatga asosan respublikadan olib chiqib ketilishi mumkin boʻlmagan biologik obyektlar.”; b) 6-banddan “Qiymati 1000 AQSh dollari ekvivalentigacha boʻlgan tovarlar (tijorat maqsadida olib chiqilayotgan tovarlar bundan mustasno) Oʻzbekiston Respublikasi bojxona hududidan olib chiqilayotganda Deklaratsiyaning 6-bandida koʻrsatiladi. Tovarlarning qiymati 1000 AQSh dollaridan oshadigan boʻlsa, bojxona yuk deklaratsiyasi rasmiylashtirilishi lozim.” degan soʻzlar chiqarib tashlansin. 5. Mazkur oʻzgartirishlar va qoʻshimcha Oʻzbekiston Respublikasi Davlat statistika qoʻmitasi bilan kelishilgan.